
Nye rutiner for tildeling av utenlandsstipend for doktorgradsstudenter

Innledning

Det har i mange år vært fremhevet at det er viktig at doktorgradsutdanningen internasjonaliseres. I Norges forskningsråds (NFR) utredning Internasjonalisering av norsk forskning fra juni 2000, heter det i en av hovedanbefalingene at det skal være et langsiktig mål at alle norske doktorgradskandidater skal tilbringe et lengre opphold ved et anerkjent utenlandsk forskningsmiljø. I universitetets strateginotat for perioden fram til 2010 fremheves også utenlandsopphold som en viktig del av et gradsstudium. Universitetsstyret vedtok i 2001 å innføre en støtteordning for lengre utenlandsopphold for doktorgradsstudenter. Ordningen har vært beregnet på stipendiater som er finansiert over universitetets eget budsjett, studenter som ikke har fast finansiering, samt for studenter som har stipend gjennom Statens lånekasse for utdanning (kvotestudenter). Ordningen gjelder for utenlandsopphold av 3-10 måneders varighet. De gjeldende retningslinjene for tildeling finner styret  som vedlegg 1.

Antallet søknader har økt gradvis siden starten i 2002, i takt med økning i antallet doktorgradsstudenter. Det har årlig vært bevilget 2 millioner kroner til ordningen. 

Saksgang

Midler til utenlandsopphold har vært utlyst årlig. Søkerne har fylt ut søknadsskjema på Forsknings- og studieavdelingas hjemmesider. Søknadene har blitt sortert ut fra fakultetstilhørighet, og sendt til de respektive fakultetene for prioritering. Innstilling til tildeling har universitetsdirektøren v/Forsknings- og studieavdelinga fremmet på bakgrunn av fakultetenes prioriteringer. Vedtak om tildeling har blitt fattet av rektor som fullmaktssak. 

Saksgangen har vært tids- og arbeidskrevende. I tillegg er søknadsmengden økende. Forslag til nye rutiner for administrering av ordningen, samt forslag til nye retningslinjer, ble sendt ut på høring til fakultetene/NFH i juni 2006 (vedlegg 2 og 3). Høringssvarene finner styret samlet i vedlegg 4.

Revisjon av retningslinjer for tildeling av utenlandsstipend

Etter noen års erfaring med tildelinger har administrasjonen sett behovet for å revidere de nåværende retningslinjene for tildeling. Doktorgradsstudiet endret seg ved innføringen av PhD-studiet, og i tillegg øker antallet doktorgradsstudenter. Retningslinjene bør derfor tilpasses dagens situasjon. I forslaget til reviderte retningslinjer er det forsøkt lagt vekt på at det faglige utbyttet av et utenlandsopphold bør være svært viktig for vurdering av søkerne. Veileders anbefaling, studentens studieprogresjon og innpassing i det videre studieløpet bør også ha stor betydning. Ordningen må kunne administreres med mindre ressurser enn det som brukes i dag.

Hvem kan søke?

I retningslinjene foreslår administrasjonen at ordningen skal gjelde for doktorgradsstudenter i sitt andre eller tredje studieår. I tillegg foreslås at universitetsstipendiater ved forskerskolene prioriteres foran andre universitetsstipendiater. Som tredje prioritet foreslås doktorgradsstudenter finansiert av kilder som ikke gir støtte til utenlandsopphold. Det foreslås at stipendiater finansiert av Norges forskningsråd og andre eksterne kilder som gir mulighet til støtte til utenlandsopphold, fortsatt holdes utenfor ordningen.

Kommentarer fra fakultetene/NFH og universitetsdirektørens konklusjoner

Flere fakulteter mener at støtteordningen ikke bør innsnevres til å kun gjelde studenter i sitt andre eller tredje studieår, men at tidspunktet bør avgjøres av student og veileder i fellesskap, uavhengig av hvor i studieløpet studenten befinner seg. Administrasjonen ønsker å fastholde kravet om at utenlandsoppholdet skal forbeholdes studenter i andre eller tredje studieår. Etter ett års studium er de fleste kommet godt i gang og forholdet til veileder(e) og fagmiljø er etablert. Studenten vil ha fått den faglige forankring som er nødvendig for å få et godt faglig utbytte av et opphold utenlands. Dersom enhetene ønsker å gi støtte til studenter som ikke er i andre eller studieår, kan støtten gis fra andre midler.

Fem av seks fakulteter mener at forskerskolestipendiater ikke skal prioriteres foran andre universitetsstipendiater. Hovedargumentet er at forskerskolene i seg selv er internasjonale fagmiljøer hvor studentene får den nødvendige faglige opplæring i miljøet, samt at de har ekstra økonomiske ressurser til å finansiere forskningsopphold. Administrasjonen tar til etterretning at fakultetene ikke ønsker at forskerskolestipendiater skal prioriteres foran andre universitetsstipendiater, og foreslår følgende prioritering av søkerne ut fra finansieringskilde:

1. Universitetsstipendiater 

2. Doktorgradsstudenter finansiert av kilder som ikke gir støtte til utenlandsopphold.

Andre kommentarer fra fakultetene

I brevet til enhetene foreslår Forsknings- og studieavdelinga at enhetene dekker reiseutgiftene til doktorgradsstudentene, slik at bevilgningen fra universitetet sentralt skal dekke etablerings- og merutgifter til utenlandsoppholdet. Dette er fire av de seks enhetene uenige i. De foreslår at ordningen fortsetter slik det har vært, det vil si at bevilgningen sentralt også dekker reiseutgifter.

Innspillene fra enhetene tas til etterretning. Bevilgningen foreslås å dekke etablerings- og merutgifter til utenlandsoppholdet, samt reiseutgifter. 

Overføring av rammebevilgning til fakultetene/NFH og fordelingsnøkkel

Forsknings- og studieavdelinga foreslår i høringsbrevet at omfanget av saksbehandlingen reduseres og forenkles. Følgelig foreslås at midlene overføres fakultetene/NFH ved budsjettfordelingen. Dette er positivt mottatt av enhetene. 

Flere fakulteter etterspør hvordan midlene skal fordeles. Søkerne til utenlandsstipend er universitetsstipendiater. Administrasjonen mener derfor det er riktig å ta utgangspunkt i antallet universitetsstipendiatstillinger for å fordele midlene ut til enhetene. Som fordelingsnøkkel foreslås å gjøre en fordeling til hver enhet ut fra antallet universitetsstipendiatstillinger tildelt av den sentrale stipendiatpotten, pr 1. januar i budsjettåret. 

Fordelingen av universitetsstipendiatstillingene var slik pr 1. januar 2006:

· Hum.fak.: 
17 stillinger (11,6%)

· Jur.fak.: 
12 stillinger (8.2%)

· Matnat. fak: 
28 stillinger (19%)

· Med.fak: 
35 stillinger (23.8)

· NFH: 

26 stillinger (17.7%)

· SV-fak: 
29 stillinger (19.7%)

Dette gir følgende rammebevilgning for studieåret 2007 til enhetene, avrundet oppover til nærmeste titusen:

· Hum.fak.: 
kr 240 000

· Jur.fak.: 
kr 170 000

· Mat.nat. fak:
kr 380 000

· Med.fak.:
kr 480 000

· NFH: 

kr 360 000

· SV-fak.: 
kr 400 000

Bevilgningen skal dekke reiseutgifter, samt etablerings- og merutgifter til utenlandsopphold. Behov for dekning av utgifter utover dette, eller individuelle krav fra søkerne, må vurderes og tildeles ved det fakultet/NFH hvor stipendiaten er ansatt.

Hvis resultatet av årets bevilgning blir slik at enkelte fakulteter ikke bruker opp bevilgningen, bør ledige midlene refordeles til fakulteter med større behov, senest ved behandling av Forskningsmeldingen og budsjettfordelingssaken i desember hvert år. Eventuell overføring av midler fra det ene året til det andre vil utgjøre et så lite beløp at det kan forsvares i dette tilfellet. Etter 2010 må selve ordningen og fordelingen av utenlandsstipend vurderes på nytt.
Innstilling til vedtak:

1. Universitetsstyret godkjenner forslag til nye retningslinjer for tildeling av utenlandsstipend for doktorgradsstudenter

2. Universitetsstyret fordeler øremerkete midler til utenlandsopphold for doktorgradsstudenter på følgende måte for perioden 2007-2010, avrundet oppover til nærmeste titusen:

· Hum.fak.
kr 240 000

· Jur.fak.
kr 170 000

· Mat.nat. fak
kr 380 000

· Med.fak.
kr 480 000

· NFH 

kr 360 000

· SV-fak.
kr 400 000

3. Ubenyttede midler skal refordeles mellom fakultetene/NFH så snart som mulig, senest ved budsjettfordelingen i desember hvert år

4. Fakultetene/NFH rapporterer om bruken av midlene til Universitetsdirektøren v/Forsknings- og studieavdelinga i forbindelse med innspill til den årlige Forskningsmeldingen

